

**MINISTERUL FINANȚELOR**

Serviciul de Comunicare, Relații Publice, Mass Media și Transparență

**Doamnei Roxanei Neagu**

**Jurnalist ”Avocatnet.ro”**

Referitor la solicitarea dumneavoastră, prin care solicitați clarificări cu privire la înțelesul sintagmei ”contravaloarea hranei acordate de angajator”, cât și referitor la acordarea, distinct, a sumelor cu destinația masă/hrană, pentru salariații detașați transnațional sau pentru salariații care beneficiază de clauza de mobilitate, în contextul prevederilor art. 76 alin. (4^1) lit. b) din Legea nr. 227/2015 privind Codul fiscal, cu modificările și completările ulterioare, facem următoarele precizări:

Cu titlu general menționăm că în aplicarea și interpretarea normelor legale la care se face referire, este necesar să fie avute în vedere prevederile art. 13 din Legea nr. 207/2015 privind Codul de procedură fiscală cu modificările și completările ulterioare, respectiv:

*”Art. 13 Interpretarea legii*

*(1) Interpretarea reglementărilor fiscale trebuie să respecte voința legiuitorului așa cum este exprimată în lege.*

 *(2) În cazul în care voința legiuitorului nu reiese clar din textul legii, la stabilirea voinței legiuitorului se ține seama de scopul emiterii actului normativ astfel cum acesta reiese din documentele publice ce însoțesc actul normativ în procesul de elaborare, dezbatere și aprobare.*

*(3) Prevederile legislației fiscale se interpretează unele prin altele, dând fiecăreia înțelesul ce rezultă din ansamblul legii.*

*(4) Prevederile legislației fiscale susceptibile de mai multe înțelesuri se interpretează în sensul în care corespund cel mai bine obiectului și scopului legii.*

*(5) Prevederile legislației fiscale se interpretează în sensul în care pot produce efecte, iar nu în acela în care nu ar putea produce niciunul.*

*(6) Dacă după aplicarea regulilor de interpretare prevăzute la alin. (1) - (5), prevederile legislației fiscale rămân neclare, acestea se interpretează în favoarea contribuabilului/plătitorului.”*

În contextul celor antemenționate, considerăm că prin sintagma ”*hrană acordată de către angajator pentru angajaţii proprii”[[1]](#footnote-1)* se are în vedere exclusiv situația acordării de către angajator, angajaților proprii, a hranei preparate în unități proprii sau achiziționată de la unități specializate, fără a extinde acest avantaj la situația acordării unei sume de bani pentru acoperirea nevoii de hrană a salariatului.

De asemenea, precizăm faptul că prevederile fiscale analizate sunt aplicabile și în cazul acordării acestui avantaj, în forma anterior prezentată, salariaților care beneficiază de prestații suplimentare potrivit clauzei de mobilitate în condițiile prevăzute de *Legea nr. 53/2003 privind Codul muncii, republicată, cu modificările și completările ulterioare.*

În ceea ce privește sumele acordate salariaților detașați în străinătate, respectiv indemnizația specifică detașării transnaționale, arătăm faptul că, din punct de vedere al impozitului pe venit, acestora le sunt aplicabile prevederile art. 76 alin. (4) lit. h) din *Legea nr. 227/2015 cu modificările și completările ulterioare,* în limitele prevăzute la alin. (2) lit. k) al aceluiași articol*.*

**Biroul de relații cu mass-media**

1. art. 76 alin. (4^1) lit. b) din Legea nr. 227/2015 privind Codul fiscal cu modificările și completările ulterioare [↑](#footnote-ref-1)